b'\n_START_ARTICLE_\nKu\xc5\xa1\xc5\xa1ara\n_START_PARAGRAPH_\nKu\xc5\xa1\xc5\xa1ara (hetitsko Ku\xc5\xa1\xc5\xa1ar) je bila v bronasti dobi kraljestvo v sedanji Anatoliji, Tur\xc4\x8dija. Kraljestvo je kljub temu, da je bilo neko\xc4\x8d zelo pomembno, znano predvsem kot domovina dinastije, ki je ustvarila Hetitsko kraljestvo. Ku\xc5\xa1\xc5\xa1arski kralj Pithana in njegov sin Anita, predhodnika kasnej\xc5\xa1ih hetitskih kraljev, sta okoli 1780 pr. n. \xc5\xa1t. osvojila Kane\xc5\xa1 (Ne\xc5\xa1o)  in njegovo pomembno asirsko trgovsko sredi\xc5\xa1\xc4\x8de in tja preselila sede\xc5\xbe ku\xc5\xa1\xc5\xa1arske dinastije.  Ku\xc5\xa1\xc5\xa1ara je, zgleda, obdr\xc5\xbeala samo ceremonialno vlogo. Anita je potem, ko je porazil kraljestvi Zalpuva in Hattum  privzel naslov \'veliki kralj\'. _NEWLINE_Pithana in Anita sta edina dokumentirana ku\xc5\xa1\xc5\xa1arska kralja, znana predvsem iz tako imenovanega Anitovega besedila, enega od prvih znanih zapisov v hetitskem jeziku. Njunega naslednika Labarno I. ima ve\xc4\x8dina zgodovinarjev za kralja Ku\xc5\xa1\xc5\xa1are, Hatu\xc5\xa1ili I. pa velja za enega od prvih hetitskih kraljev. Naslavljal se je z  \'mo\xc5\xbe iz Ku\xc5\xa1\xc5\xa1are\', vendar je za svojo prestolnico izbral Hatu\xc5\xa1o in po njej zelo verjetno dobil ime. Ku\xc5\xa1\xc5\xa1ara je kljub temu ohranila nekaj pomena, saj je Hatu\xc5\xa1ili na primer sklical zbor  za svojo nasledstvo._NEWLINE_Ku\xc5\xa1\xc5\xa1ara je kot Ku-\xc5\xa1a-ra prilo\xc5\xbenostno omenjena na glinastih tablicah iz obdobja asirskih trgovskih postaj v vzhodni Anatoliji. V zgodnjem Hetitskem kraljestvo je omenjena redko kot KUR URU (Ku-u\xc5\xa1-\xc5\xa1a-ra). Zaradi redkih omemb je \xc5\xbee zelo zgodaj  izginila iz politi\xc4\x8dne zgodovine. Iz istega razloga se je izgubila tudi njena to\xc4\x8dna lokacija. _NEWLINE_Natan\xc4\x8dne meje Ku\xc5\xa1\xc5\xa1are niso znane, mesta samega pa do zdaj \xc5\xa1e niso odkrili, \xc4\x8deprav so zanj predlagali ve\xc4\x8d lokacij. Massimo Forlanini, ekspert za geografijo starodavne Anatolije, je trdil, da je stala jugovzhodno od Kane\xc5\xa1a in severno od Luhuzzadija/Lahu(va)zzandije med Huramo in Tegaramo (sedanji G\xc3\xbcr\xc3\xbcn), morda na poti, ki je pre\xc4\x8dkala pot proti \xc5\xa0amuhi na severu. Profesor Trevor Bryce domneva, da je Ku\xc5\xa1\xc5\xa1ara le\xc5\xbeala verjetno jugovzhodno od bazena Kizil Irmak v anti-Taurusu na  ali ob eni od glavnih trgovskih poti iz Asirije v bli\xc5\xbeini sodobnega  \xc5\x9eara._NEWLINE_Iz asirskih trgovskih tablic je razvidno, da sta bili  v Ku\xc5\xa1\xc5\xa1ari pala\xc4\x8da in asirska trgovska postaja (karum). Jezika ali nare\xc4\x8dja, ki so ga govorili v Ku\xc5\xa1\xc5\xa1ari, ni mogo\xc4\x8de najti niti v asirskih niti v hetitskih besedilih. Kralji Ku\xc5\xa1\xc5\xa1are so v obdobju karum Ib postali kralji Kane\xc5\xa1a. Hatu\xc5\xa1ili I. in Hatu\xc5\xa1ili III. sta omenjena kot kralja Hatija. Hatu\xc5\xa1ili I. se je naslavljal z "mo\xc5\xbe iz Ku\xc5\xa1\xc5\xa1are . . . veliki krallj tabarna, veliki kralj Hatu\xc5\xa1ili, kralj de\xc5\xbeele Hati". Kralj Hatu\xc5\xa1e kot izvor kraljev Hatu\xc5\xa1e ni navedel nobenega drugega mesta ali de\xc5\xbeele. \xc4\x8cetudi so kralji Ku\xc5\xa1\xc5\xa1are in njihov klan tvorili osnovo starega Hetitskega kraljestva, je bil jezik vladajo\xc4\x8de elite hetitski, po govorcih iz Kane\xc5\xa1a (Ne\xc5\xa1e) znan kot ne\xc5\xa1ili. Domneva se, da je bil ku\xc5\xa1\xc5\xa1arski jezik indoevropski. \xc4\x8ce ne bi bil, bi v njegovem domnevnem nasledniku hetitskem jeziku pri\xc4\x8dakovali  mnogo ve\xc4\x8d neindoevropskih elementov, kot jih ima.  Ameri\xc5\xa1ki jezikoslovec Craigh Melchert v svoji knjigi The Luwians (Luvijci, 2003\xe2\x80\x932017) zaklju\xc4\x8duje:  "Jedro hetitskega besednjaka je indoevropsko". Anitovo besedilo pravi, da Anita po zasedbi Kane\xc5\xa1a mestu ni storil ni\xc4\x8d hudega, ampak je me\xc5\xa1\xc4\x8dane pretvoril v svoje matere in o\xc4\x8dete. Nekaj znanstvenikov njegovo edinstveno izjavo  razume kot dejstvo, da so med Ku\xc5\xa1\xc5\xa1aro in Kane\xc5\xa1em obstajale kulturne in/ali etni\xc4\x8dne  podobnosti.'